Α4-0322/96

Ψήφισμα σχετικά με το σχέδιο επιχειρησιακού προϋπολογισμού της ΕΚΑΧ για το 1997 (SEC(96)0981 -C4-0359/96)

Το Ευρωπαϊκό Κοινοβούλιο,

- έχοντας υπόψη το σχέδιο επιχειρησιακού προϋπολογισμού της ΕΚΑΧ για το 1997 που κατήρτισε η Επιτροπή (SEC(96)0981 - C4-0359/96),

- έχοντας υπόψη το σχέδιο του γενικού προϋπολογισμού της Ευρωπαϊκής Ένωσης (C4- 0350/96),

- έχοντας υπόψη το υπόμνημα της συμβουλευτικής επιτροπής της ΕΚΑΧ της 28ης Ιουνίου 1995 σχετικά με τις διάφορες πτυχές που άπτονται της εκπνοής της Συνθήκης ΕΚΑΧ το 2002 (ΕΚΑΧ 562/4/95),

- έχοντας υπόψη το ψήφισμά του της 18ης Ιουλίου 1996 σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με θέμα την «Αναδιάρθρωση της κοινοτικής χαλυβουργίας» ((Μέρος ΙΙ, σημ. 7 των ΣΠ αυτής της ημερομηνίας)),

- έχοντας υπόψη την έκθεση της Επιτροπής Προϋπολογισμών και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής και της Επιτροπής Κοινωνικών Υποθέσεων και Απασχόλησης (A4-0322/96),

Α. λαμβάνοντας υπόψη ότι, σύμφωνα με το αίτημα του Κοινοβουλίου, το σχέδιο του επιχειρησιακού προϋπολογισμού της ΕΚΑΧ παρουσιάζεται από την Επιτροπή πολύ νωρίς, για να εξασφαλισθεί ένας παραλληλισμός του με την πρώτη ανάγνωση του γενικού προϋπολογισμού,

Β. έχοντας υπόψη ότι το σχέδιο επιχειρησιακού προϋπολογισμού της ΕΚΑΧ παρουσιάζεται μέσα στα πλαίσια της εκπνοής, στις 23 Ιουλίου 2002, της Συνθήκης της ΕΚΑΧ,

Γ. λαμβάνοντας υπόψη ότι η Επιτροπή θα πρέπει προσεχώς να εγκρίνει ανακοίνωση σχετικά με τις δημοσιονομικές πτυχές που άπτονται της εκπνοής της Συνθήκης και ειδικότερα του επιπέδου των πιθανών αποθεματικών το 2002,

Δ. έχοντας υπόψη ότι με την εκπνοή της Συνθήκης της ΕΚΑΧ, οι διάφορες δραστηριότητες που πραγματοποιούνται κατ'εφαρμογή της Συνθήκης αυτής δεν θα πάψουν αυτομάτως να είναι αναγκαίες και ότι, συνεπώς, η ενσωμάτωση των δραστηριοτήτων της ΕΚΑΧ στον γενικό προϋπολογισμό θα πρέπει να αποτελέσει αντικείμενο γενικού προβληματισμού και συγκεκριμένων προτάσεων που θα υποβληθούν παράλληλα με τις αντίστοιχες για το phasing out,

E. έχοντας υπόψη ότι οι ανθρακοβιομηχανίες και οι χαλυβουργίες παραμένουν εξαρτημένες από την κυκλική εξέλιξη των αγορών που με την σειρά τους εξαρτώνται σε μεγάλο βαθμό από τις οικονομικές διακυμάνσεις τόσο στην Ευρώπη όσο και σε ολόκληρη την υφήλιο και ότι δεν θα πρέπει ως εκ τούτου να αποκλεισθεί το γεγονός ότι οι βιομηχανίες αυτές θα αναγκασθούν να αντιμετωπίσουν νέες δύσκολες συγκυριακές καταστάσεις,

ΣΤ. λαμβάνοντας υπόψη ότι χάρη κυρίως στις οικονομικές και δημοσιονομικές διατάξεις της Συνθήκης ΕΚΑΧ κατέστη δυνατή η άμβλυση των δραματικών κοινωνικών συνεπειών που είχαν οι ριζικοί διαρθρωτικοί μετασχηματισμοί των δύο αυτών βιομηχανικών τομέων,

Ζ. λαμβάνοντας υπόψη ότι, παρά τις σχετικά αισιόδοξες προβλέψεις της Επιτροπής όσον αφορά την γενική οικονομική ανάκαμψη:

- οι δραστηριότητες της ΕΚΑΧ εντάχθηκαν σε ένα πλαίσιο πραγματικής ανάπτυξης του ΑΕγχΠ της Κοινότητας που ήταν της τάξεως του 2,4% (έναντι 1,5% το 1996),

- η παραγωγή χάλυβα, μετά από μια αύξηση κατά 2,6% που σημείωσε το 1995 σε σύγκριση με το 1994, προβλέπεται ότι θα μειωθεί κατά 1,7% σε σύγκριση με το 1995, και ότι, το 1997, θα φθάσει περίπου στα επίπεδα του 1995, γεγονός το οποίο θα έχει ως αποτέλεσμα την πιθανή απώλεια 9 χιλιάδων θέσεων απασχόλησης στον τομέα αυτό,

- η παραγωγή άνθρακος θα συνεχίσει την πτωτική της πορεία σημειώνοντας, σύμφωνα με εκτιμήσεις, πτώση της τάξεως του 5% και ειδικότερα λόγω των εισαγωγών οι οποίες, κατά το 1995, ξεπέρασαν, γιά πρώτη φορά, την εσωτερική παραγωγή (139 εκατομμύρια τόνοι έναντι 137,5 εκατ. τόνων). Η εν λόγω παραγωγή θα μειωθεί από 128,4 εκατομμύρια τόνους σε 122 εκατομμύρια τόνους, γεγονός το οποίο θα έχει ως αποτέλεσμα την απώλεια 7.000 περίπου θέσεων απασχόλησης, με αποτέλεσμα να χρειασθεί να ενεργοποιηθούν εκ νέου τα μέσα που προβλέπονται από την Συνθήκη ΕΚΑΧ,

1. διαπιστώνει ότι, για το 1997, η Επιτροπή προτείνει έναν επιχειρησιακό προϋπολογισμό ΕΚΑΧ, ύψους 265,5 εκατομμυρίων Ecu ο οποίος, σε σύγκριση με τον αντίστοιχο του 1996 είναι μεγαλύτερος κατά 24,5 εκατομμύρια Ecu, γεγονός το οποίο βρίσκεται σε αντίθεση με τον περιορισμό των δραστηριοτήτων του phasing out,

2. διαπιστώνει ότι το πραγματικό ύψος των αναγκών ανέρχεται σε 172 εκατομμύρια Ecu και όχι σε 265,5 εκατομμύρια Εcu και ότι συνεπώς, η Επιτροπή εγγράφει το πλεόνασμα 93,5 εκατομμυρίων Ecu σε μια θέση προβλέψεων, ποσό το οποίο είναι περίπου ίσο με τους πόρους που εισπράττονται από τις εισφορές που είναι της τάξεως του 95,4 εκατομμυρίων Ecu,

3. διαπιστώνει ότι ενώ η προικοδότηση των θέσεων των πόρων αυξάνεται, η αντίστοιχη όλων των θέσεων των αναγκών υφίσταται μείωση, ιδίως δε της θέσης που αφορά την ακύρωση των ανειλημμένων υποχρεώσεων της οποίας η προικοδότηση ανέρχεται σε 53,5 εκατομμύρια Ecu έναντι 39 το 1996 καθώς και της θέσης των μη χρησιμοποιηθέντων πόρων κατά την προηγούμενη οικονομική χρήση η οποία προστιθέμενη στο καθαρό υπόλοιπο του 1996 φθάνει τα 110 και πλέον εκατομμύρια Ecu, ποσό δηλαδή ανώτερο των πόρων της βασικής θέσεως, δηλαδή του προϊόντος της εισφοράς για το 1997,

4. φρονεί ότι η Επιτροπή πρέπει το 1997 να αναλάβει να παρατείνει μέχρι το 2002 τα προγράμματα τα οποία έχει ήδη εγκρίνει και τα οποία έχουν αποδειχθεί κερδοφόρα και να μην προβάλλει ως λόγο περιορισμού των αναγκών το γεγονός ότι πολλές δράσεις έχουν εν τω μεταξύ ολοκληρωθεί,

5. διαπιστώνει ότι όσον αφορά τις δαπάνες, η Επιτροπή προτείνει περιορισμό των κονδυλίων όλων των θέσεων εκτός μιας, δηλαδή της θέσεως που αφορά τις ενισχύσεις στην έρευνα που αυξάνονται σημαντικά ιδίως για την έρευνα στον τομέα του χάλυβα, ενώ μικρή αύξηση προβλέπεται για την έρευνα στον τομέα του άνθρακα και εγγραφή ενός ποσού Π.Υ. για την κοινωνική έρευνα,

6. φρονεί ότι το σχέδιο προϋπολογισμού αυτό δεν ικανοποιεί τα αιτήματα τα οποία έχει διατυπώσει επανειλημμένως στο Κοινοβούλιο όσον αφορά ειδικότερα τις ενισχύσεις ΕΚΑΧ για την αναπροσαρμογή ή την μετατροπή, παρόλο που το οικονομικό πλαίσιο επί του οποίου στηρίζεται η Επιτροπή, δικαιολογεί τη συνέχιση των δαπανών αυτών στους εν λόγω τομείς,

7. είναι εξάλλου της άποψης ότι το σχέδιο προϋπολογισμού που κατέθεσε η Επιτροπή παρουσιάζει μια ανισορροπία μεταξύ των πόρων και των αναγκών και ότι η σύσταση αποθεματικού για μεταγενέστερες χρηματοδοτήσεις αντιστρατεύεται την αρχή του ενιαυσίου χαρακτήρος του προϋπολογισμού, ενώ η Επιτροπή μέχρι στιγμής δεν κατόρθωσε να υποβάλει συγκεκριμένες προτάσεις για το phasing in,

8. εγκρίνει τον πίνακα που προσαρτάται στην πρόταση ψηφίσματος ο οποίος:

α) σε συνέχεια της προηγούμενης απόφασής του να δεχθεί την πρόταση της Επιτροπής για σταδιακή μείωση, αποδέχεται τον καθορισμό του ποσοστού της εισφοράς που καθόρισε η Επιτροπή στο 0,17%,

β) προτείνει την ανακατανομή των δαπανών με τον τρόπο που εμφαίνεται στον πίνακα που ακολουθεί,

γ) προτείνει την πρόβλεψη νέου κονδυλίου στις δαπάνες που θα τροφοδοτηθεί από πιστώσεις αποθεματικού χαρακτήρα, με σκοπό τη χρηματοδότηση διαδόχου οργάνου επιφορτισμένου με ερευνητικά καθήκοντα μετά το 2002[semigr ] εξάλλου είναι λογικό να δημιουργηθεί το όργανο αυτό τώρα, έτσι ώστε να μπορέσει να πραγματοποιηθεί το phasing-in[semigr ]

δ) προτείνει να τεθεί κατά μέρος το υπόλοιπο του αποθεματικού για να δημιουργηθεί ένα κεφάλαιο εκκινήσεως ενόψει της δημιουργίας ενός οργάνου που θα υπόκειται στον πολιτικό και δημοσιονομικό έλεγχο των κοινοτικών θεσμικών οργάνων και το οποίο, το 2002, θα κληρονομήσει όσα εναπομείνουν από την ΕΚΑΧ.

9. υπενθυμίζει ότι στα πλαίσια δήλωσής της ενώπιον του Κοινοβουλίου, η Επιτροπή ανέλαβε να αποδεχθεί τον δεσμευτικό χαρακτήρα των γνωμοδοτήσεων του Ευρωπαϊκού Κοινοβουλίου όσον αφορά τον επιχειρησιακό προϋπολογισμό και ειδικότερα την εισφορά,

10. ζητεί συνεπώς από την Επιτροπή να αποδεχθεί, στα πλαίσια αυτά, τις παραπάνω προτάσεις,

11. αναθέτει στον Πρόεδρό του να διαβιβάσει στην Επιτροπή το παρόν ψήφισμα καθώς και τις αποφάσεις που αφορούν τον καθορισμό του ποσοστού της εισφοράς και την κατάρτιση του επιχειρησιακού προϋπολογισμού της ΕΚΑΧ για το 1997.

XXXΣΧΕΔΙΟ ΕΠΙΧΕΙΡΗΣΙΑΚΟΥ ΠΡΟΫΠΟΛΟΓΙΣΜΟΥ ΤΗΣ ΕΚΑΧ ΓΙΑ ΤΟ ΟΙΚΟΝΟΜΙΚΟ ΕΤΟΣ 1997

Πρόταση του Κοινοβουλίου

>TABLE>